b'\n_START_ARTICLE_\nMetropolitan line\n_START_SECTION_\nMetropolitan Railway (1863-1933)\n_START_PARAGRAPH_\nMetropolitan lines aner ligger hos Metropolitan Railway, verdens f\xc3\xb8rste underjordiske jernbane, der \xc3\xa5bnede i 1863 mellem Paddington og Farringdon Street, for at forbinde den relativt fjerne endestation p\xc3\xa5 Paddington med The City. Ruten, anlagt som cut-and-cover, fulgte stort set den dav\xc3\xa6rende New Road, nu Marylebone Road og Euston Road, hvorved den ogs\xc3\xa5 forbinde de \xc3\xb8vrige jernbaneterminaler nord for Londons centrum, navnlig Euston og King\'s Cross. Betjeningen blev oprindeligt ydet ved gasoplyste tr\xc3\xa6vogne, trukket af damplokomotiver._NEWLINE_I 1871 pr\xc3\xa6senteredes planer om en underjordisk jernbane i Paris, kaldet M\xc3\xa9tropolitain som imitation af banen i London. Det moderne ord metro er en kort udgave af det franske ord M\xc3\xa9tropolitain._NEWLINE_Metropolitan Railway forgrenede sig til forst\xc3\xa6derne fra Baker Street, og n\xc3\xa5ede Harrow i 1880, og siden hen s\xc3\xa5 langt v\xc3\xa6k som Verney Junction, over 80\xc2\xa0km fra Baker Street og det centrale London. Jernbanen begyndte at elektrificere sine ruter fra 1905. Den benyttede elektriske togs\xc3\xa6t p\xc3\xa5 de elektrificerede ruter i London, men for at betjene stationer p\xc3\xa5 de ikke-elektrificerede, ydre baner ville vogne blive trukket ud af London med et elektrisk lokomotiv, som blev udskiftet med et damplokomotiv p\xc3\xa5 vejen. Efter 1. verdenskrig, blev navnet "Metro-land" benyttet som promotion af nye ejendomme, der blev bygget n\xc3\xa6r jernbanen.\n_START_SECTION_\nLondon Transport (1933\xe2\x80\x9388)\n_START_PARAGRAPH_\nDen 1. juli 1933 blev Metropolitan sammenlagt med andre Underground-jernbaner, sporvejsselskaber og busoperat\xc3\xb8rer for at danne London Passenger Transport Board. Banen blev successivt rationaliseret i den efterf\xc3\xb8lgende periode. Delen nordvest for Aylesbury blev lukket i 1936, men der k\xc3\xb8rte dog igen tog til Quainton Road mellem 1943 og 1948. I 1936 blev Metropolitan line ogs\xc3\xa5 forl\xc3\xa6nget fra Whitechapel til Barking ad District lines spor. I 1939 overgik Stanmore-grenen til Bakerloo line. Den overgik efterf\xc3\xb8lgende til Jubilee line, da den bane \xc3\xa5bnede i 1979._NEWLINE_Der k\xc3\xb8rte damptrukne passagertog nord for Rickmansworth indtil 1961 og vedligeholdelsestog indtil 1972. I september 1961 blev London Transport-betjeningen nord for Amersham standset. Lokal- og semi-hurtige tog fra Aylesbury delte dobbeltsporet med hovedbaneekspresserne p\xc3\xa5 den tidligere Great Central-oute s\xc3\xa5 langt som til Harrow-on-the-Hill. P\xc3\xa5 grund af v\xc3\xa6ksten i forstadstrafikken p\xc3\xa5 Metropolitan, blev banen nord for Harrow-on-the-Hill firsporet til Northwood Hills i 1961 og til Croxleyhall Junction (nord for Moor Park) i 1962.\n_START_SECTION_\nRebranding (1988-)\n_START_PARAGRAPH_\nI 1988 blev Hammersmith & City og East London lines, rebranded som separate baner. Fra denne dato referede "Metropolitan line" kun til ruten fra Aldgate til Baker Street og videre nordp\xc3\xa5, gennem "Metro-land" til Amersham med en sidebane til Uxbridge. East London Line delte materiel med Metropolitan line indtil sin lukning i 2007, hvor den blev ombygget til en London Overground-bane._NEWLINE_I 1998 blev Metropolitan lines infrastruktur delvist privatiseret i et offentligt-privat partnerskab. Den er nu en del af "Sub-Surface Railways"-gruppen, og bestyres sammen med Circle, Hammersmith & City og District lines af London Underground Limited, tidligere Metronet-konsortiet.\n_START_SECTION_\nRullende materiel\n_START_PARAGRAPH_\nPer august 2012 udg\xc3\xb8res hovedparten af betjeningerne p\xc3\xa5 banen af S-materiel, som blev indsat fra juli 2010 for gradvist at erstatte A-materiellet. Fire A-materiel-tog blev bevaret som reserve for Sommer-OL 2012, for at skabe ekstra kapacitet p\xc3\xa5 banen, hvis n\xc3\xb8dvendigt. Kombineret med nye signaler vil den nye vognpark \xc3\xb8ge den samlede kapacitet p\xc3\xa5 banen med 27%._NEWLINE_A-materiellet blev bygget mellem 1960 og 1962, og var i begyndelsen i drift med umalet aluminiumskarosseri i mange \xc3\xa5r, men ved en renovering i 1990\'erne fik det sin nuv\xc3\xa6rende Undergrund-standardbemalingen i hvid og bl\xc3\xa5 med r\xc3\xb8de ender. Betjeningerne best\xc3\xa5r normalt af to firvognss\xc3\xa6t sammenkoblet til i alt otte vogne, med undtagelse af den tidligere Chesham-shuttel, der kun blev betjent af et firvognstog, hvilket ogs\xc3\xa5 gjaldt for East London line, da den var en Underground-rute. De var ogs\xc3\xa5 de eneste tog i The Underground som havde baggagehylder. London Transport Museum begyndte at s\xc3\xa6lge baggagehylderne fra hensat A-materiel i februar 2012.\n_START_SECTION_\nDepot\n_START_PARAGRAPH_\nMetropolitan line betjenes af et depot i Neasden.. Tog bliver ogs\xc3\xa5 opstaldet om natten p\xc3\xa5 Uxbridge, Watford, Rickmansworth og Wembley Park.\n_START_SECTION_\nHovedbanekarakter\n_START_PARAGRAPH_\nMetropolitan line adskiller sig signifikant fra andre London Underground-baner ved mere at have karakter af forstadstog. Kun 10\xc2\xa0km af banen er underjordisk. De sidste 57\xc2\xa0km er over terr\xc3\xa6n. Den har fuldst\xc3\xb8rrelses "subsurface"-materiel frem for "tube"-tog, og den snitter frem for at krydse b\xc3\xa5de West End og City._NEWLINE_Metropolitan line er den eneste London Underground-bane med en egentligt London-endestation, p\xc3\xa5 Baker Street (selvom mange tog fra nord for Baker Street ikke ender der, men forts\xc3\xa6tter til Aldgate). Metropolitan k\xc3\xb8rer ogs\xc3\xa5, modsat andre baner, en blanding af hurtige, semi-hurtige og stoptog. De "hurtige" tog standser p\xc3\xa5 Baker Street, Finchley Road, Harrow-on-the-Hill, Moor Park og alle stationer mellem Moor Park og Amersham eller Chesham. Metropolitan line-tog standser ikke p\xc3\xa5 Jubilee line-stationerne mellem Finchley Road og Wembley Park._NEWLINE_Banen g\xc3\xa5r et godt stykke udenfor Greater London og betjener dele af Hertfordshire og Buckinghamshire. Derfor er den den eneste Underground-bane, der betjener takstzone 7, 8 og 9. Den har ingen stationer i zone 3, hvilket g\xc3\xb8r den til den eneste Underground-bane der betjener usammenh\xc3\xa6ngende zoner._NEWLINE_A-materiellet er kun udstyret med tv\xc3\xa6rg\xc3\xa5ende s\xc3\xa6der, baggagehylder, og paraplykroge. S-materiellet, der i \xc3\xb8jeblikket udrulles som erstatning for A-materiellet, har en blanding af tv\xc3\xa6rg\xc3\xa5ende og langsg\xc3\xa5ende s\xc3\xa6der og har derfor 32 procent f\xc3\xa6rre s\xc3\xa6der. S-materiellet har gennengang mellem alle vognene ligesom fjerntog._NEWLINE_De hurtige baner nord for Harrow, inkl. alle banerne nord for Rickmansworth, lader til at v\xc3\xa6re udstyret med signaller efter Network Rails standarder. Der er dog ikke tilf\xc3\xa6ldet. Selvom standard Network Rail firaspektsignaler er opsat, benyttes faktisk standard LUL-signaler. De \xc3\xb8verste to lamper er et standard to-aspekt LUL-hovedsignal, der viser enten en enkelt gr\xc3\xb8n eller enkelt r\xc3\xb8dt aspekt. De nederste to lamper er et standard LUL-dubleringssignal, der viser hvad det n\xc3\xa6ste hovedsignal viser, enten med en enkelt gr\xc3\xb8n eller enkelt gul aspekt. Dubleringen vises ikke n\xc3\xa5r hovedsignalet viser et r\xc3\xb8dt aspekt. Derfor er det faktisk to kombinerede signaler, ser det for lokomotivf\xc3\xb8reren ud som et tre-aspekt-signal. Fareindikationen er et enkelt r\xc3\xb8dt lys. Advarselsindikationen (der er det efterf\xc3\xb8lgende hovedsignal, der viser fare) er et gult lys med en gr\xc3\xb8nt lys ovenover og k\xc3\xb8r-indikationen er to gr\xc3\xb8nne lys. Denne kombination stammer fra den normale jernbanestandard med det r\xc3\xb8de lys som det nederste lys p\xc3\xa5 signalet._NEWLINE_Metropolitan line er den hurtigste London Undeground-bane, med store sektioner med en str\xc3\xa6kningshastighed p\xc3\xa5 80 eller 97\xc2\xa0km/t (tidligere 110\xc2\xa0km/t). Den normale str\xc3\xa6kningshastighed for en Underground-bane er 64\xe2\x80\x9372\xc2\xa0km/t. En fjernstyringscentral findes p\xc3\xa5 Baker Street og d\xc3\xa6kker str\xc3\xa6kningen til Aldgate, mens andre signallingsteder p\xc3\xa5 banen findes lokalt._NEWLINE_Der er udgivet en fuld k\xc3\xb8replan for str\xc3\xa6kningen mellem Amersham/Chesham og Richsmansworth, hvilket er us\xc3\xa6dvanlig for the Underground. Der findes ogs\xc3\xa5 en sammenfattende k\xc3\xb8replan for Watford til North Harrow-sektionen.\n_START_SECTION_\nSteam on the Met\n_START_PARAGRAPH_\nFor at fejre 100 \xc3\xa5rs jubil\xc3\xa6et for \xc3\xa5bningen af Metropolitan til Chesham i 1989, fandt det f\xc3\xb8rste Steam on the Met-event sted, hvor London Underground i to weekender k\xc3\xb8rte med damps\xc3\xa6rtog mellem Chesham og Watford._NEWLINE_Begivenheden var en stor succes, s\xc3\xa5 i 1990 besluttede London Underground at k\xc3\xb8re damptog mellem Harrow og Amersham. For at fejre 100 \xc3\xa5r med "the Met" p\xc3\xa5 Amersham i 1992, blev eventet forl\xc3\xa6nget til 5 dage i slutningen af maj. I 1995 blev det besluttet at k\xc3\xb8re tog mellem Amersham og Watford._NEWLINE_Lokomotiverne, der blev benyttet i eventet, indebar BR standard litra 4 tender, BR standard litra 5 og GWR Pannier tanks. Der var ogs\xc3\xa5 forskelligt andre rullende materiel, der blev benyttet til udstilling p\xc3\xa5 Rickmansworth sidespor. I begyndelsen lejede London Underground vogne fra British Rail til begivenheden, men det viste sig faktisk, at det var billigere at k\xc3\xb8be vogne i stedet, hvorfor LU k\xc3\xb8bte adskillige vogne af BR. Damptogene k\xc3\xb8rte mellem de normale Metropolitan og fjerntog, der benyttet k\xc3\xb8replan._NEWLINE_P\xc3\xa5 grund af den n\xc3\xa6rt forest\xc3\xa5ende privatisering af LUL og vognenes tilstand, fandt den sidte dampudflugt sted i 2000. Siden 2007 har s\xc3\xa6rtogene p\xc3\xa5 "the Met" benyttet det elektriske lokomotiv Sarah Siddons og litra 20-diesellokomotiver.\n_START_SECTION_\nBaneopgradering\n_START_PARAGRAPH_\nSpor- og kabeludskiftninger har v\xc3\xa6ret foretaget, med weekendlukninger p\xc3\xa5 hele eller dele af banen. Det nuv\xc3\xa6rende signaludstyr p\xc3\xa5 alle h\xc3\xb8jtliggende baner, hvor noget daterer tilbage til f\xc3\xb8r 2. verdenskrig og har v\xc3\xa6ret fejlbeh\xc3\xa6ftiget, vil bliver erstattet med Automatic Train Operation (ATO) og kontrolleret fra en enkelt nyt central. Hele banen er planlagt til at v\xc3\xa6re fuldt opgraderet i slutningen af 2018. Transport for London sigter efter en for\xc3\xb8gelse i banekapaciteten p\xc3\xa5 27% n\xc3\xa5r alle opgraderingsarbejderne er fuldendte.\n_START_SECTION_\nCroxley Rail Link\n_START_PARAGRAPH_\nDer er planer om at oml\xc3\xa6gge Watford-grenen fra den nuv\xc3\xa6rende Watford Station gennem den ubenyttede Croxley Green-afgrening til Watford Junction. Finansieringen blev aftalt i december 2011, og anl\xc3\xa6gsarbejderne forventes at begynde i juni 2014 og v\xc3\xa6re fuldendt i januar 2016.\n_START_SECTION_\nReorganisation\n_START_PARAGRAPH_\nSom en del af en st\xc3\xb8rre renovering af alle h\xc3\xb8jtliggende baner, er der ogs\xc3\xa5 planer om at k\xc3\xb8re Metropolitan line-tog igennem fra Uxbridge via Aldgate East til Barking, hvorved Hammersmith & City line vil overtage Metropolitans gamle endestation p\xc3\xa5 Aldgate. Dette vil dog f\xc3\xb8rst blive muligt n\xc3\xa5r Metropolitan lines gamle materiel er fuldst\xc3\xa6ndigt udskiftet, da de eksisterende tog er for brede.'